ટેનિસ-સ્ટાર સાનિયા મિર્ઝાની આત્મકથા ‘એસ અગેઈન્સ્ટ ઓડ્ઝ‘ પ્રગટ થઈ ચૂકી છે. શાહરૂખ ખાને દિલ્હીમાં અને સલમાન ખાને મુંબઈમાં એનું વિમોચન કર્યું. મુંબઈના પ્રકાશન સમારંભમાં સાનિયાએ એક બહુ વ્યવહારું વાત કરી કે કોઈ પણ ખેલાડીએ ટોચ પર પહોંચવા માટે શ્રીમંત કુટુંબના નબીરા હોવું જરૂરી નથી. સાનિયાએ પોતાની આત્મકથામાં મુખ્યત્વે પોતાના અને પરિવારના સંઘર્ષની જ વાત કરી છે. હોટેલનું ભાડુ ચૂકવવાનું ટાળવા એ સતત ૨૪ કલાક કારમાં મુસાફરી કરી રમતના મેદાનમાં પહોંચતી. ત્યારે સાનિયાની વય ૮-૯ વર્ષ હતી. એણે જીવનમાં સંઘર્ષ જોયો છે અને સંઘર્ષને કારણે જ એનું આત્મબળ વધ્યું છે. ટેનિસ આમ તો પૈસાદારોની રમત ગણાય છે, પણ મિર્ઝા એમાં નામ અને દામ બંને બનાવી શકી કારણ કે એણે પરસેવો પાડવાની, સંઘર્ષ કરવાની પૂરેપૂરી તૈયારી રાખી હતી. એમાં ક્યારેય કોઈ પાછીપાની ન કરી. એમાં એના પરિવારનો અને ખાસ કરીને એના પિતાનો પૂરેપૂરો સાથ-સહકાર મળ્યો.